钦定古今图书集成/理学汇编/学行典/第196卷 > 杨成章
## 钦定古今图书集成/理学汇编/学行典/第196卷 > 杨成章

按：《明外史孝义传》：“杨成章，道州人。父泰，为浙江长亭
巡检，以妻何氏无所出，纳丁氏女为妾，生成章。泰卒，
成章甫四岁，何将扶榇归丁氏，父予之子而夺其母。
母乃剪银钱与何别，约各藏其半，俟成章长，授之。越
六年，何临殁，授成章半钱，告之故，成章呜咽受命。既
冠，娶妇月馀，即执半钱往浙中寻母。母先已适东阳”
郭氏，生子曰“珉”，而成章不知也。遍访之，无所遇而还。
弘治十一年，东阳典史李绍裔以事宿珉家，珉母知
为道州人，遣珉问成章存否，知成章已为诸生，乃令
珉执半钱觅其兄。会有会稽人，官训导者，尝设教东
阳，为珉师，与成章述珉母忆子状，成章亦在，寻母，遇
珉于江西舟次。兄弟悲且喜，各出半钱合之，益信。遂
俱至东阳，母子始相聚。自是成章三往迎母，不遂，弃
月廪，赴东阳侍养。及母卒，庐墓三载始返。至嘉靖十
年，成章以岁贡入都，珉亦以事至。乃述成章寻亲事，
上之吏部，请进一官。部臣言：“成章孝行两地，已勘实，
珉言非谬。昔朱寿昌弃官寻母，宋神宗诏令就官。今
所司知而不能荐，臣等又拘例而不请旌，真有愧于
古谊。”请量授成章国子学录，赐珉花红羊酒。制曰：“可。”